title: 2006 m. birželio 30 d.  Tarybos sprendimas 2006/477/BUSP, dėl Europos Sąjungos ir Buvusiosios Jugoslavijos Respublikos Makedonijos susitarimo dėl Buvusiosios Jugoslavijos Respublikos Makedonijos dalyvavimo Europos Sąjungos karinėje krizių valdymo operacijoje Bosnijoje ir Hercegovinoje (operacija ALTHEA) sudarymo

text:
11.7.2006

               LT

               Europos Sąjungos oficialusis leidinys

               L 188/9

         TARYBOS SPRENDIMAS 2006/477/BUSP
   2006 m. birželio 30 d.
   dėl Europos Sąjungos ir Buvusiosios Jugoslavijos Respublikos Makedonijos susitarimo dėl Buvusiosios Jugoslavijos Respublikos Makedonijos dalyvavimo Europos Sąjungos karinėje krizių valdymo operacijoje Bosnijoje ir Hercegovinoje (operacija ALTHEA) sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               2004 m. liepos 12 d. Taryba priėmė Bendruosius veiksmus 2004/570/BUSP dėl Europos Sąjungos karinės operacijos Bosnijoje ir Hercegovinoje (1).

               (2)

               Minėtų Bendrųjų veiksmų 11 straipsnio 3 dalyje numatoma, kad išsami trečiųjų valstybių dalyvavimo tvarka nustatoma susitarimu pagal Sutarties 24 straipsnį.

               (3)

               2004 m. rugsėjo 13 d. gavusi Tarybos leidimą, pirmininkaujanti valstybė narė, padedama Generalinio sekretoriaus-vyriausiojo įgaliotinio, vedė derybas dėl Europos Sąjungos ir Buvusiosios Jugoslavijos Respublikos Makedonijos susitarimo dėl Buvusiosios Jugoslavijos Respublikos Makedonijos dalyvavimo Europos Sąjungos karinėje krizių valdymo operacijoje Bosnijoje ir Hercegovinoje (operacija ALTHEA).

               (4)

               Susitarimas turėtų būti patvirtintas,

         NUSPRENDĖ:
   1 straipsnis
   Europos Sąjungos vardu patvirtinamas Europos Sąjungos ir Buvusiosios Jugoslavijos Respublikos Makedonijos susitarimas dėl Buvusiosios Jugoslavijos Respublikos Makedonijos dalyvavimo Europos Sąjungos karinėje krizių valdymo operacijoje Bosnijoje ir Hercegovinoje (operacija ALTHEA).
   Susitarimo tekstas pridedamas prie šio sprendimo.
   2 straipsnis
   Tarybos pirmininkas yra įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Europos Sąjungai.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2006 m. birželio 30 d.

            Tarybos vardu

            Pirmininkė

         U. PLASSNIK

      (1)  OL L 252, 2004 7 28, p. 10.
    ---documentbreak---

               11.7.2006

               LT

               Europos Sąjungos oficialusis leidinys

               L 188/10

         VERTIMAS
   EUROPOS SĄJUNGOS
   ir Buvusiosios Jugoslavijos Respublikos Makedonijos
   SUSITARIMAS
   dėl Buvusiosios Jugoslavijos Respublikos Makedonijos dalyvavimo Europos Sąjungos karinėje krizių valdymo operacijoje Bosnijoje ir Hercegovinoje (operacija ALTHEA)
   EUROPOS SĄJUNGA (ES)
   ir
   BUVUSIOSIOJI JUGOSLAVIJOS RESPUBLIKA MAKEDONIJA,
   toliau – Šalys,
   ATSIŽVELGDAMOS Į:

               —

               tai, kad 2004 m. liepos 12 d. Europos Sąjungos Taryba priėmė Bendruosius veiksmus 2004/570/BUSP dėl Europos Sąjungos karinės operacijos Bosnijoje ir Hercegovinoje (1),

               —

               pakvietimą Buvusiajai Jugoslavijos Respublikai Makedonijai dalyvauti ES vadovaujamoje operacijoje,

               —

               ES operacijos vado bei ES karinio komiteto rekomendaciją susitarti dėl Buvusiosios Jugoslavijos Respublikos Makedonijos pajėgų dalyvavimo ES vadovaujamoje operacijoje,

               —

               2004 m. rugsėjo 29 d. Politinio ir saugumo komiteto sprendimą BiH/3/2004 dėl prie Europos Sąjungos karinės operacijos Bosnijoje ir Hercegovinoje prisidedančių valstybių komiteto įsteigimo (2),

               —

               2006 m. kovo 15 d. Politinio ir saugumo komiteto sprendimą BiH/8/2006, iš dalies keičiantį Sprendimą BiH/1/2004 dėl trečiųjų valstybių įnašo į Europos Sąjungos karinę operaciją Bosnijoje ir Hercegovinoje priėmimo ir Sprendimą BiH/3/2004 dėl prie Europos Sąjungos karinės operacijos Bosnijoje ir Hercegovinoje prisidedančių valstybių komiteto įsteigimo,

         SUSITARĖ:
   1 straipsnis
   Dalyvavimas operacijoje
   1.   Buvusioji Jugoslavijos Respublika Makedonija prisideda prie 2004 m. liepos 12 d. Bendrųjų veiksmų 2004/570/BUSP dėl Europos Sąjungos karinės operacijos Bosnijoje ir Hercegovinoje ir bet kokių bendrųjų veiksmų arba sprendimų, kuriais Europos Sąjungos Taryba nusprendžia pratęsti ES karinę krizių valdymo operaciją, pagal šio Susitarimo nuostatas ir visus būtinus įgyvendinimo susitarimus.
   2.   Buvusiosios Jugoslavijos Respublikos Makedonijos indėlis į ES karinę krizių valdymo operaciją nepažeidžia Europos Sąjungos autonomijos priimant sprendimus.
   3.   Buvusioji Jugoslavijos Respublika Makedonija užtikrina, kad jos pajėgos ir personalas, dalyvaujantis ES karinėje krizių valdymo operacijoje, vykdo savo misiją pagal:

               —

               Bendruosius veiksmus 2004/570/BUSP ir galimus vėlesnius dalinius pakeitimus,

               —

               operacijos planą,

               —

               įgyvendinimo priemones.

         4.   Į operaciją nusiųstos Buvusiosios Jugoslavijos Respublikos Makedonijos pajėgos ir jos komandiruotas personalas vykdo savo pareigas ir elgiasi išimtinai atsižvelgdami į ES karinės krizių valdymo operacijos reikmes.
   5.   Buvusioji Jugoslavijos Respublika Makedonija laiku informuoja ES operacijos vadą apie visus jos dalyvavimo operacijoje pasikeitimus.
   2 straipsnis
   Pajėgų statusas
   1.   Į ES karinę krizių valdymo operaciją nusiųstų Buvusiosios Jugoslavijos Respublikos Makedonijos pajėgų ir personalo statusą reglamentuoja Europos Sąjungos ir priimančiosios šalies sutartos nuostatos dėl pajėgų statuso, jei tokios nuostatos yra.
   2.   Vadaviečių ar vadovavimo elementų, esančių už Bosnijos ir Hercegovinos ribų, pajėgų ir personalo statusą reglamentuoja atitinkamų vadaviečių bei vadovavimo elementų ir Buvusiosios Jugoslavijos Respublikos Makedonijos susitarimai.
   3.   Nepažeidžiant 1 dalyje nurodytų nuostatų dėl pajėgų statuso, Buvusiosios Jugoslavijos Respublikos Makedonijos pajėgos ir personalas, dalyvaujantis ES karinėje krizių valdymo operacijoje, priklauso Buvusiosios Jugoslavijos Respublikos Makedonijos jurisdikcijai.
   4.   Buvusioji Jugoslavijos Respublika Makedonija yra atsakinga už reagavimą į visas pretenzijas, pateikiamas jos pajėgų ir personalo, susijusias su pajėgomis ar personalu, ar susijusias su jos pajėgų ir personalo dalyvavimu ES karinėje krizių valdymo operacijoje. Buvusioji Jugoslavijos Respublika Makedonija yra atsakinga už bet kokio ieškinio, ypač teisinio ar drausminio, pateikimą bet kuriam savo pajėgų ir personalo nariui pagal savo įstatymus ir kitus teisės aktus.
   5.   Buvusioji Jugoslavijos Respublika Makedonija įsipareigoja pareikšti apie pretenzijų bet kuriai valstybei, dalyvaujančiai ES karinėje krizių valdymo operacijoje, atsisakymą ir tai padaryti pasirašydama šį Susitarimą.
   6.   Europos Sąjunga įsipareigoja užtikrinti, kad valstybės narės pareikš apie pretenzijų dėl Buvusiosios Jugoslavijos Respublikos Makedonijos dalyvavimo ES karinėje krizių valdymo operacijoje atsisakymą ir tai padarys pasirašydamos šį Susitarimą.
   3 straipsnis
   Įslaptinta informacija
   1.   Buvusioji Jugoslavijos Respublika Makedonija imasi tinkamų priemonių užtikrinti, kad ES įslaptinta informacija būtų saugoma pagal Europos Sąjungos Tarybos saugumo taisykles, pateiktas 2001 m. kovo 19 d. Tarybos sprendime 2001/264/EB (3), ir pagal kompetentingų institucijų, įskaitant ES operacijos vadą, tolesnius nurodymus.
   2.   Jei ES ir Buvusioji Jugoslavijos Respublika Makedonija yra sudariusios susitarimą dėl saugumo procedūrų keičiantis įslaptinta informacija, tokio susitarimo nuostatos taikomos ES karinei krizių valdymo operacijos metu.
   4 straipsnis
   Vadovavimo tvarka
   1.   Visos ES karinėje krizių valdymo operacijoje dalyvaujančios pajėgos ir personalas išlieka visiškai pavaldūs savo nacionalinės valdžios institucijoms.
   2.   Nacionalinės valdžios institucijos perduoda operacinį ir taktinį vadovavimą ir (arba) savo pajėgų ir personalo kontrolę ES operacijos vadui. ES operacijos vadas turi teisę deleguoti savo įgaliojimus.
   3.   Vykdant einamąjį vadovavimą operacijai, Buvusioji Jugoslavijos Respublika Makedonija turi tokias pačias teises ir pareigas, kokias turi ir dalyvaujančios Europos Sąjungos valstybės narės.
   4.   ES operacijos vadas, pasikonsultavęs su Buvusiąja Jugoslavijos Respublika Makedonija, bet kuriuo metu gali pareikalauti nutraukti Buvusiosios Jugoslavijos Respublikos Makedonijos dalyvavimą.
   5.   Buvusioji Jugoslavijos Respublika Makedonija paskiria vyresnįjį karinį atstovą (VKA), kuris ES karinėje krizių valdymo operacijoje atstovaus jos nacionaliniam kontingentui. VKA visais klausimais, susijusiais su operacija, konsultuojasi su ES pajėgų vadu ir atsako už kasdienę kontingento drausmę.
   5 straipsnis
   Finansiniai aspektai
   1.   Buvusioji Jugoslavijos Respublika Makedonija prisiima padengti visas savo dalyvavimo operacijoje išlaidas, jeigu tokios išlaidos nepatenka į bendrą finansavimą, kaip numatyta šio Susitarimo 1 straipsnio 1 dalyje minimuose teisiniuose dokumentuose, taip pat 2004 m. vasario 23 d. Tarybos sprendime 2004/197/BUSP, nustatančiame ES karinio ar gynybinio pobūdžio operacijų bendrųjų išlaidų finansavimo administravimo mechanizmą (4).
   2.   Valstybės (-ių), kurioje (-iose) vykdoma operacija, fizinių arba juridinių asmenų mirties, sužalojimo, netekties atveju arba jiems patyrus žalą, Buvusioji Jugoslavijos Respublika Makedonija, nustačius jos atsakomybę, sumoka kompensaciją laikydamasi šio Susitarimo 2 straipsnio 1 dalies nuostatose dėl pajėgų statuso nurodytų sąlygų.
   6 straipsnis
   Susitarimai dėl šio Susitarimo įgyvendinimo
   Europos Sąjungos Tarybos Generalinis sekretorius-vyriausiasis įgaliotinis bendrai užsienio ir saugumo politikai ir atitinkamos Buvusiosios Jugoslavijos Respublikos Makedonijos valdžios institucijos sudaro šiam Susitarimui įgyvendinti būtinus techninius ir administracinius susitarimus.
   7 straipsnis
   Įsipareigojimų nesilaikymas
   Jei viena iš Šalių nesilaiko pirmesniuose straipsniuose nustatytų savo įsipareigojimų, kita Šalis turi teisę nutraukti šį Susitarimą, pranešusi apie tai prieš vieną mėnesį.
   8 straipsnis
   Ginčų sprendimas
   Ginčus dėl šio Susitarimo aiškinimo ar taikymo Šalys sprendžia diplomatinėmis priemonėmis.
   9 straipsnis
   Įsigaliojimas
   1.   Šis Susitarimas įsigalioja pirmą kito mėnesio dieną po to, kai Šalys praneša viena kitai apie šiuo tikslu būtinų vidaus procedūrų užbaigimą.
   2.   Šis Susitarimas laikinai taikomas nuo jo pasirašymo dienos.
   3.   Šis Susitarimas galioja visą Buvusiosios Jugoslavijos Respublikos Makedonijos dalyvavimo operacijoje laiką.

      Priimta 2006 m. birželio 30 d. Briuselyje keturiais egzemplioriais anglų kalba.

            Europos Sąjungos vardu

            Buvusiosios Jugoslavijos Respublikos Makedonijos vardu

      (1)  OL L 252, 2004 7 28, p. 10.

      (2)  OL L 325, 2004 10 28, p. 64. Sprendimas su paskutiniais pakeitimais, padarytais Sprendimu BiH/8/2006 (OL L 96, 2006 4 5, p. 14).

      (3)  OL L 101, 2001 4 11, p. 1. Sprendimas su paskutiniais pakeitimais, padarytais Sprendimu 2005/952/EB (OL L 346, 2005 12 29, p. 18).

      (4)  OL L 63, 2004 2 28, p. 68. Sprendimas su paskutiniais pakeitimais, padarytais Sprendimu 2005/68/BUSP (OL L 27, 2005 1 29, p. 59).
   DEKLARACIJOS
   nurodytos Susitarimo 2 straipsnio 5 ir 6 dalyse
   ES valstybių narių deklaracija:
   „2004 m. liepos 12 d. ES bendruosius veiksmus 2004/570/BUSP dėl Europos Sąjungos karinės operacijos Bosnijoje ir Hercegovinoje taikančios ES valstybės narės stengsis, kiek joms tai leidžia jų vidaus teisinės sistemos, kiek galima atsisakyti galimų pretenzijų Buvusiajai Jugoslavijos Respublikos Makedonijai dėl jų personalo sužalojimo, mirties arba ES krizių valdymo operacijos metu naudojamam joms priklausančiam turtui padarytos žalos ar praradimo, kai sužalojimą, mirtį, žalą arba praradimą:

               —

               sukėlė Buvusiosios Jugoslavijos Respublikos Makedonijos personalas, vykdantis su ES krizių valdymo operacija susijusias pareigas, išskyrus didelio neatsargumo ar tyčinio nusižengimo atvejus, arba

               —

               sukėlė Buvusiajai Jugoslavijos Respublikai Makedonijai priklausančio turto naudojimas, jeigu tas turtas buvo naudotas vykdant operaciją, išskyrus šį turtą naudojusio ES krizių valdymo operacijos personalo iš Buvusiosios Jugoslavijos Respublikos Makedonijos didelio neatsargumo ar tyčinio nusižengimo atvejus.“

         Buvusiosios Jugoslavijos Respublikos Makedonijos deklaracija:
   „2004 m. liepos 12 d. ES Bendruosius veiksmus 2004/570/BUSP dėl Europos Sąjungos karinės operacijos Bosnijoje ir Hercegovinoje taikanti Buvusioji Jugoslavijos Respublika Makedonija stengsis, kiek jai tai leidžia jos vidaus teisinė sistema, kiek galima atsisakyti galimų pretenzijų kitai ES krizių valdymo operacijoje dalyvaujančiai valstybei dėl jos personalo sužalojimo, mirties arba ES krizių valdymo operacijų metu naudojamam jai priklausančiam turtui padarytos žalos ar praradimo, kai sužalojimą, mirtį, žalą arba praradimą:

               —

               sukėlė personalas, vykdantis su ES krizių valdymo operacija susijusias pareigas, išskyrus didelio neatsargumo ar tyčinio nusižengimo atvejus, arba

               —

               sukėlė ES krizių valdymo operacijoje dalyvaujančioms valstybėms priklausančio turto naudojimas, jeigu tas turtas buvo naudotas vykdant operaciją, išskyrus šį turtą naudojusio ES krizių valdymo operacijos personalo didelio neatsargumo ar tyčinio nusižengimo atvejus.“


title: 2015 m. spalio 8 d. Tarybos sprendimas (ES) 2015/1878, kuriuo leidžiama atitinkamai Belgijos Karalystei ir Lenkijos Respublikai ratifikuoti Budapešto konvenciją dėl krovinių vežimo vidaus vandenų keliais sutarties (CMNI), o Austrijos Respublikai prie jos prisijungti

text:
21.10.2015

               LT

               Europos Sąjungos oficialusis leidinys

               L 276/1

         TARYBOS SPRENDIMAS (ES) 2015/1878
   2015 m. spalio 8 d.
   kuriuo leidžiama atitinkamai Belgijos Karalystei ir Lenkijos Respublikai ratifikuoti Budapešto konvenciją dėl krovinių vežimo vidaus vandenų keliais sutarties (CMNI), o Austrijos Respublikai prie jos prisijungti
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 81 straipsnio 2 dalį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               Budapešto konvencija dėl krovinių vežimo vidaus vandenų keliais sutarties (CMNI) (toliau – Budapešto konvencija arba Konvencija) yra vertinga priemonė vidaus vandenų laivybai visoje Europoje skatinti;

               (2)

               Sąjunga turi išimtinę išorės kompetenciją visų pirma dėl Budapešto konvencijos 29 straipsnio tiek, kiek to straipsnio nuostatomis daromas poveikis Europos Parlamento ir Tarybos reglamente (EB) Nr. 593/2008 (1) nustatytoms taisyklėms;

               (3)

               tokios regioninės ekonominės integracijos organizacijos kaip Europos Sąjunga negali prisijungti prie Budapešto konvencijos. Todėl Sąjunga negali tapti Konvencijos Susitariančiąja Šalimi;

               (4)

               todėl valstybės narės, kurios turi į Budapešto konvencijos taikymo sritį patenkančių laivybai tinkamų vidaus vandens kelių, turėtų būti įgaliotos Konvenciją ratifikuoti arba prie jos prisijungti;

               (5)

               Belgijos Karalystė, Bulgarijos Respublika, Čekijos Respublika, Vokietijos Federacinė Respublika, Prancūzijos Respublika, Kroatijos Respublika, Liuksemburgo Didžioji Hercogystė, Vengrija, Nyderlandų Karalystė, Rumunija ir Slovakijos Respublika yra Budapešto konvencijos Susitariančiosios Šalys;

               (6)

               Belgijos Karalystė Budapešto konvenciją ratifikavo po to, kai buvo priimtas Reglamentas (EB) Nr. 593/2008, kuriuo Sąjungai suteikta išimtinė išorės kompetencija. Todėl Taryba turėtų ex post įgalioti Belgijos Karalystę ratifikuoti Konvenciją;

               (7)

               Austrijos Respublika ir Lenkijos Respublika, turinčios į Budapešto konvencijos taikymo sritį patenkančių laivybai tinkamų vidaus vandens kelių, pareiškė esančios suinteresuotos tapti Konvencijos Susitariančiosiomis Šalimis;

               (8)

               likusios valstybės narės nurodė, kad jos neturi į Budapešto konvencijos taikymo sritį patenkančių laivybai tinkamų vidaus vandens kelių ir todėl nėra suinteresuotos Konvenciją ratifikuoti ar prie jos prisijungti;

               (9)

               Budapešto konvencija susitariančiosioms valstybėms leidžiama padaryti pareiškimus dėl Konvencijos taikymo srities. Todėl Austrijos Respublika ir Lenkijos Respublika turėtų padaryti pagal Konvencijos nuostatas leidžiamus pareiškimus, kurie, jų nuomone, yra tinkami ir būtini;

               (10)

               Jungtinei Karalystei ir Airijai Reglamentas (EB) Nr. 593/2008 yra privalomas ir dėl to jos dalyvauja priimant ir taikant šį sprendimą;

               (11)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Taryba įgalioja atitinkamai Belgijos Karalystę ir Lenkijos Respubliką ratifikuoti Budapešto konvenciją dėl krovinių vežimo vidaus vandenų keliais sutarties (CMNI), o Austrijos Respubliką prie jos prisijungti.
   Konvencijos tekstas pridedamas prie šio sprendimo.
   2 straipsnis
   Austrijos Respublika ir Lenkijos Respublika padaro atitinkamus pagal Budapešto konvencijos nuostatas leidžiamus pareiškimus.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   4 straipsnis
   Šis sprendimas skirtas Belgijos Karalystei, Austrijos Respublikai ir Lenkijos Respublikai.

      Priimta Liuksemburge 2015 m. spalio 8 d.

            Tarybos vardu

            Pirmininkas

         J. ASSELBORN

      (1)  2008 m. birželio 17 d. Europos Parlamento ir Tarybos reglamentas (EB) Nr. 593/2008 dėl sutartinėms prievolėms taikytinos teisės (Roma I) (OL L 177, 2008 7 4, p. 6).


title: 2014 m. spalio 28 d. Tarybos sprendimas, kuriuo skiriami ir pakeičiami Europos profesinio mokymo plėtros centro valdančiosios tarybos nariai

text:
1.11.2014

               LT

               Europos Sąjungos oficialusis leidinys

               C 387/1

         TARYBOS SPRENDIMAS
   2014 m. spalio 28 d.
   kuriuo skiriami ir pakeičiami Europos profesinio mokymo plėtros centro valdančiosios tarybos nariai
   (2014/C 387/01)
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Estijos Vyriausybės pasiūlytą kandidatūrą,
   kadangi:

               (1)

               2012 m. liepos 16 d. sprendimu (2) Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2012 m. rugsėjo 18 d. iki 2015 m. rugsėjo 17 d.;

               (2)

               atsistatydinus Kalle TOOM tapo laisva Centro valdančiosios tarybos Vyriausybių atstovų kategorijos Estijai atstovaujančio nario vieta;

               (3)

               šio Centro valdančiosios tarybos nariai turėtų būti paskirti likusiam dabartinės kadencijos, kuri baigiasi 2015 m. rugsėjo 17 d., laikui,

         NUSPRENDĖ:
   Vienintelis straipsnis
   Likusiam kadencijos laikui iki 2015 m. rugsėjo 17 d. Europos profesinio mokymo plėtros centro valdančiosios tarybos nariu skiriamas šis asmuo:
   VYRIAUSYBIŲ ATSTOVAI:

               ESTIJA

               Rita SIILIVASK

      Priimta Liuksemburge 2014 m. spalio 28 d.

            Tarybos vardu

            Pirmininkas

         G. L. GALLETTI

      (1)  OL L 39, 1975 2 13, p. 1.

      (2)  OL C 228, 2012 7 31, p. 3.


title: 2013/590/ES: 2013 m. balandžio 17 d. Europos Parlamento sprendimas dėl Europos tinklų ir informacijos apsaugos agentūros 2011 finansinių metų biudžeto įvykdymo patvirtinimo

text:
16.11.2013

               LT

               Europos Sąjungos oficialusis leidinys

               L 308/272

      EUROPOS PARLAMENTO SPRENDIMAS

   2013 m. balandžio 17 d.
   dėl Europos tinklų ir informacijos apsaugos agentūros 2011 finansinių metų biudžeto įvykdymo patvirtinimo
   (2013/590/ES)
   EUROPOS PARLAMENTAS,

               —

               atsižvelgdamas į Europos tinklų ir informacijos apsaugos agentūros 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos tinklų ir informacijos apsaugos agentūros 2011 finansinių metų metinių finansinių ataskaitų su Agentūros atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2004 m. kovo 10 d. Europos Parlamento ir Tarybos reglamentą (EB) Nr. 460/2004, įsteigiantį Europos tinklų ir informacijos apsaugos agentūrą (4), ypač į jo 17 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7-0100/2013),

               1.

               patvirtina Europos tinklų ir informacijos apsaugos agentūros vykdomajam direktoriui, kad Agentūros 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos tinklų ir informacijos apsaugos agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 135.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 77, 2004 3 13, p. 1.

      (5)  OL L 357, 2002 12 31, p. 72.

         EUROPOS PARLAMENTO REZOLIUCIJA

      2013 m. balandžio 17 d.
      su pastabomis, sudarančiomis neatskiriamą sprendimo dėl Europos tinklų ir informacijos apsaugos agentūros 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos tinklų ir informacijos apsaugos agentūros 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos tinklų ir informacijos apsaugos agentūros 2011 finansinių metų metinių finansinių ataskaitų su Agentūros atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2004 m. kovo 10 d. Europos Parlamento ir Tarybos reglamentą (EB) Nr. 460/2004, įsteigiantį Europos tinklų ir informacijos apsaugos agentūrą (4), ypač į jo 17 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir į VI priedą,

                  —

                  atsižvelgdamas į Biudžeto kontrolės komiteto pranešimą (A7-0100/2013),

                  A.

                  kadangi Audito Rūmai pranešė, jog jiems pateiktas pagrįstas patikinimas, kad 2011 finansinių metų metinės finansinės ataskaitos patikimos, o atliktos susijusios operacijos teisėtos ir tvarkingos,

                  B.

                  kadangi Parlamentas 2012 m. gegužės 10 d. patvirtino Europos tinklų ir informacijos apsaugos agentūros (toliau – Agentūra) vykdomajam direktoriui, kad Agentūros 2010 finansinių metų biudžetas įvykdytas (6), ir kadangi prie biudžeto įvykdymo patvirtinimo pridėtoje rezoliucijoje, be kita ko:

                              —

                              reiškiamas jo susirūpinimas dėl to, kad, remiantis Audito Rūmų pateikta informacija, perkelti asignavimai sudaro 19 % viso Agentūros kitų metų biudžeto,

                              —

                              Agentūra raginama:

                              —

                              parengti išsamų fizinio inventoriaus sąrašą ir užtikrinti, kad apskaitos įrašai būtų teisingi,

                              —

                              užtikrinti didesnį sąmatų skaidrumą ir paaiškinti, kas ir už ką atsakingas,

                              —

                              stiprinti įgaliojimo viešųjų pirkimų srityje procedūras finansavimo sprendimų ir darbo programos lygmeniu,

                              —

                              užtikrinti, kad jos metinėje veiklos ataskaitoje būtų visapusiškai atskleista informacija apie išimtis,

                              —

                              užtikrinti, kad būtų tinkamai reaguojama į galimus pažeidimus,

                              —

                              vystyti ex post kontrolę ir apie ją pranešti,

                  C.

                  kadangi bendras Agentūros 2011 m. biudžetas sudarė 8 102 921 EUR, t. y. buvo 0,003 % mažesnis negu jos 2010 m. biudžetas (8 133 188 EUR); kadangi 2011 m. pradinis Sąjungos įnašas į Agentūros biudžetą sudarė 7 931 858 EUR (7), palyginti su 7 928 200 EUR 2010 m.,

         Biudžeto ir finansų valdymas

                  1.

                  primena, kad pradinis Sąjungos įnašas 2011 m. buvo 7 931 858 EUR; pažymi, kad, palyginti su ankstesniais metais, biudžetas vykdomas geriau;

                  2.

                  atsižvelgdamas į metines finansines ataskaitas pripažįsta, kad Agentūros pradinis 2011 m. biudžetas sudarė 7 931 858 EUR; vis dėlto pažymi, kad valdančioji taryba iš dalies pakeitė biudžetą, kad būtų atspindėtas Europos laisvosios prekybos asociacijos (ELPA) šalių įnašas, sudaręs 171 063 EUR;

                  3.

                  atsižvelgdamas į metines finansines ataskaitas pažymi, kad asignavimai įvykdyti 100 %, palyginti su 99,95 % 2010 m., o mokėjimai sudarė 85,82 % visų valdomų asignavimų, palyginti su 75,46 % 2010 m.;

         Perkelti asignavimai

                  4.

                  atsižvelgdamas į metines finansines ataskaitas pažymi, kad 1 166 895 EUR įsipareigojimų asignavimų, prisiimtų iki 2011 m. pabaigos, tačiau dar nesumokėtų, perkelti į 2012 m.; taip pat pažymi, kad perkelti asignavimai, atšaukti 2011 m. (t. y. perkelti iš 2010 m., bet nesumokėti 2011 m.), iš viso sudaro 130 133 EUR;

                  5.

                  reiškia susirūpinimą dėl to, kad Audito Rūmai vėl pranešė, jog Agentūros veiklos biudžeto (III antraštinė dalis) perkėlimai sudarė 33 %; reiškia susirūpinimą dėl to, jog ši padėtis rodo, kad vėluojama įgyvendinti pagal III antraštinę dalį finansuojamą Agentūros veiklą ir kad tai neatitinka biudžeto metinio periodiškumo principo; dar kartą ragina Agentūrą informuoti biudžeto įvykdymą tvirtinančią instituciją apie veiksmus, kurių ji ėmėsi siekdama ištaisyti šį trūkumą; be to, pažymi, kad, palyginti su ankstesniais metais (52 %), padėtis geresnė;

                  6.

                  primena, jog Audito Rūmai pranešė, kad Agentūros administracinio biudžeto (II antraštinė dalis) perkėlimai sudarė 34 %; pažymi, kad ši padėtis neatitinka biudžeto metinio periodiškumo principo; dar kartą ragina Agentūrą informuoti biudžeto įvykdymą tvirtinančią instituciją apie veiksmus, kurių ji ėmėsi siekdama ištaisyti šį trūkumą;

         Viešųjų pirkimų procedūros

                  7.

                  atsižvelgdamas į Audito Rūmų ataskaitą pripažįsta, kad Agentūra turi gerinti ilgalaikio turto dokumentavimą, kadangi ilgalaikio turto įsigijimas fiksuojamas sąskaitomis faktūromis, o ne atskirais punktais; ragina Agentūrą informuoti biudžeto įvykdymą tvirtinančią instituciją apie veiksmus, kurių ji ėmėsi siekdama ištaisyti šį trūkumą;

         Priėmimo į darbą procedūros

                  8.

                  pažymi, kad nesiimta jokių tinkamų priemonių siekiant spręsti nepakankamai skaidrių priėmimo į darbą procedūrų problemą, apie kurią 2010 m. pranešė Audito Rūmai, ir kad Audito Rūmai dar kartą pranešė, jog Agentūra turi gerinti šių procedūrų skaidrumą; ragina Agentūrą informuoti biudžeto įvykdymą tvirtinančią instituciją apie veiksmus, kurių ji ėmėsi siekdama ištaisyti šį trūkumą; mano, kad kai kurie Tarnybos nuostatų reikalavimai gali būti didelė administracinė našta; todėl ragina Komisiją leisti vadovaujantis Tarnybos nuostatų 110 straipsniu tam tikru mastu supaprastinti agentūroms keliamus reikalavimus;

                  9.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2013 m. balandžio 17 d. rezoliucijoje (8) dėl agentūrų veiklos, finansų valdymo ir kontrolės.

         (1)  OL C 388, 2012 12 15, p. 135.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 77, 2004 3 13, p. 1.

         (5)  OL L 357, 2002 12 31, p. 72.

         (6)  OL L 286, 2012 10 17, p. 221.

         (7)  2011 finansinių metų metinės finansinės ataskaitos, p. 20.

         (8)  Priimti tekstai, P7_TA(2013)0134 (žr. šio Oficialiojo leidinio p. 374).